Azərbaycanın diaspor quruculuğunda ələnmə gedir - Deputatdan açıqlama » XalqInfo.az Xəbər Portalı\nXalqinfo.az Xəbər Portalı » Sosial » Azərbaycanın diaspor quruculuğunda ələnmə gedir - Deputatdan açıqlama\nAzərbaycanın diaspor quruculuğunda ələnmə gedir - Deputatdan açıqlama\n09 dekabr 2017 10:35 Baxış: 124 Şərh: 0 Çap\nDünya təcrübəsi göstərir ki, dövlətçiliyin inkişafında diaspor amili mühüm yerlərdən birini tutur. Bu, dövlətin beynəlxalq aləmdə nüfuzunun artması və təsir imkanları əldə etməsi ilə bağlıdır. Bundan əlavə, beynəlxalq münasibətlər sistemi diasporu özündə siyasət, mədəniyyət, cəmiyyətlər, birliklər və s. birləşdirən institutlaşmış funksional tərkib kimi qəbul edir.\nAzərbaycan da beynəlxalq aləmin tərkib hissəsi olduğuna görə, diaspor amili dövlətçiliyimizin inkişafı və Azərbaycanın dünyadakı nüfuzunun və təsir imkanlarının artması yönündə mühüm əhəmiyyətə malikdir.\nBəs diaspor təşkilatları müstəqil fəaliyyət göstərməlidir yoxsa dövlət dəstəyi vacibdir?\nBununla bağlı Milli Məclisin Beynəlxalq münasibətlər və parlamentlərarası əlaqələr komitəsinin üzvü Sahib Alıyev Modern.az-a danışıb:\n“Hələ ölkəmizdə diaspor fəaliyyətinə yeni başlanılıb. Buna görə də təbii olaraq dövlət dəstəyi lazım idi və bunu hamıdan yaxşı bilən ulu öndər Heydər Əliyev fərman imzaladı. Yəqin ki, müəyyən vaxtdan sonra diaspora təşkilatlarının dövlət dəstəyinə ehtiyacının olub-olmadığı məlum olacaq. Amma ehtiyac olmasaydı, hər halda ulu öndər belə bir qərar verməzdi.\nDigər tərəfdən xarici ölkələrdəki diaspor təşkilatlarının fəaliyyəti insanların öz istəklərindən asılıdır. Əgər bir insanda Azərbaycan sevgisi varsa, o, istər-istəməz diasporun fəal üzvlərindən olacaq. Bu, dövlətin istəyindən asılı olmayaraq reallaşacaq. Amma məsələ burasındadır ki, bizim dünyadakı diaspor təşkilatlarımızın fəaliyyəti hələ tam formalaşmayıb. Özlərini Azərbaycanın ayrılmaz hissəsi hesab edənlərin təşkilatlanmasında təbii ki, dövlət müəyyən yardımlar etməlidir”.\nDeputat düşünür ki, ictimai-siyasi baxımdan daha hazırlıqlı adamlar diaspor işində fəal olmalıdır:\n“Müstəqil fəaliyyət göstərən diaspor təşkilatları da var. Ümumiyyətlə diaspor fəaliyyətindən söhbət gedirsə, burada müstəqil və ya qeyri-müstəqil məsələsi olmamalıdır. Əsas söhbət diaspor təşkilatlarının Azərbaycanın maraqlarını nə qədər peşəkarlıqla, nə qədər hissiyatla qorumaqları, ölkəmizi necə təmsil etməkləridir. Onlar öz vətənləri üçün nə qədər gərəklidirlər? Önəmli olan budur.\nDiaspor təşkilatları sadəcə orta statistik adamlardan ibarət deyil. Diasporlarda imkanlılar da, maddi səviyyəsi zəif olanlar da var. Təbii ki, bu məsələdə adətən imkanlı soydaşlar ön planda olurlar. Maddiyyatla yanaşı, ictimai-siyasi baxımdan daha hazırlıqlı adamlar diaspor işində fəal olmalıdır. Belə olduğu halda ölkəni daha ləyaqətlə təmsil etmək mümkündür”.\nS.Alıyev qeyd edib ki, diaspor təşkilatlarının fəaliyyətini birmənalı qiymətləndirmək olmaz:\n“Diaspor təşkilatları bu vətənin dərdi ilə yaşamalıdır. Azərbaycan üçün bu dəqiqə təbii ki, bir nömrəli məsələ Dağlıq Qarabağdır. Onlar dövlətimizin istəklərini, maraqlarını beynəlxalq aləmə daha geniş şəkildə çatdırmalıdırlar.\nHazırda diaspor təşkilatlarının fəaliyyətini birmənalı qiymətləndirmək olmaz. Çünki onların içində bu işi peşəkar səviyyədə görənlər, fəal olanlar da var. Bu, bir prosesdir. Ümid edirəm ki, getdikcə bu istiqamətdə təkmilləşmənin şahidi olacağıq. Mənə elə gəlir ki, diaspor quruculuğunda ələnmə prosesi gedir və zamanla bütün məsələlər öz həllini tapacaq”.\nDiaspor təşkilatları Zəhranın ölümü ilə bağlı nə etdilər...\nAzərbaycan diasporuna yeni vəzifə həvalə olunub...\nDiaspor Komitəsi ləğv olunur?\nAzərbaycanın diaspor təşkilatlarının sayı\nDiaspor rəhbərinin oğlu beynəlxalq axtarışa verildi - FOTO


Mikelancelonun “David”inin ən dəqiq surəti yaradılacaq - FOTO\n12:28 05-01-2021 | 17 | Mədəniyyət\nMikelancelonun “David” heykəli, “Expo” Ümumdünya Sərgisində İtaliyanın əsas simvolu olacaq. Sərgi Dubayda “Florensiya Gözəl Sənətlər Akademiyası”nın Qalereyasında nümayiş olunacaq.\n“RİA Novosti”nin məlumatına görə, bu barədə muzeyin direktoru Sesiliya Hollberq bildirib.\nÇılpaq “David”in təsvir olunduğu heykəl gənc Mikelancelo tərəfindən nəhəng bir karrara mərmər blokundan hazırlanıb. 1504-cü ildə heykəl Florensiyanın mərkəzində quraşdırılıb və tezliklə Florensiya Respublikasının simvolu olub. Heykəl 5 metr 17 santimetr hündürlükdə və 5,6 ton ağırlığındadır. Yağıntıların və küləyin təsirlərindən qorumaq üçün heykəl 1873-cü ildə Avropada ilk rəsm akademiyasının – “Florensiya Gözəl Sənətlər Akademiyası”nın binasına köçürülüb.\n“David”in surətini çıxarmaq prosesi üç mərhələyə bölünə bilər. Bunlardan birincisində lazer skanerlərdən istifadə edərək heykəlin ən dəqiq rəqəmsal modeli yaradılacaq. Sonra bütün toplanmış məlumatlar ümumiləşdiriləcək və təsdiqlənəcək. Bunların əsasında dünyanın ən böyük 3D printerlərindən birini istifadə edərək, ən dəqiq nüsxəsi “yazdırılacaq”. İşin son, üçüncü mərhələsində, nüsxənin hər hissəsinə Florensiya sənətkarları “əl gəzdirəcək”.\n“David”in “Expo”da İtalyan pavilyonunun mərkəzindəki səkkizguşəli “Yaddaş Teatrı”nda quraşdırılacağı gözlənilir.


"Qarabağ" klubunun mənfəət və zərərləri açıqlandı - en son xeberler 2021, xeberler bu gun 2021\n"Qarabağ Futbol Klubu" MMC 2020-ci ili 3 milyon 491 min 100 manat zərərlə başa vurub.\nKlubun maliyyə hesabatına istinadən xəbər verir ki, 2019-cu ildə zərər 1 milyon 92 min 700 manat olub. Zərər 3,5 dəfə artıb.\nÖtən il "Qarabağ" 12 milyon 584 min 700 manat, əvvəlki il isə 8 milyon 620 min 700 manat gəlir əldə edib.\nBunun 11 milyon 947 min 100 manatı yayım hüququndan, 637 min 600 manatı isə sair gəlirlərdən daxil olub. İl ərzində klubun xərcləri 6 milyon 222 min 300 manat azalaraq 16 milyon 75 min 800 manat təşkil edib. Bunun 9 milyon 11 min 800 manatı əmək haqqı və mükafat verilməsinə, 707 min 909 manatı əsas vəsaitlərin amortizasiyasına, 1 milyon 723 min 600 qeyri-maddi aktivlərin köhnəlməsinə, 4 milyon 623 min 500 manatı isə sair əməliyyatlara yönəldilib.\nBu il yanvarın 1-də "Qarabağ" klubunun aktivləri və öhdəlikləri 29 milyon 683 min olub ki, bu da əvvəlki ilə nisbətən 9 milyon 396 min 600 manat azdır. /publika.az\nFutbol üzrə Azərbaycan Premyer Liqasında XXV tura start verilib. xəbər verir ki, günün ilk oyununda "Keşlə" çempionluğa iddialı "Neftçi"ni qəbul edib. "ASK Arena"dakı qarşılaşma gənclər və idma\n"Səbail" "Qəbələ"ni məğlub etdi\nFutbol üzrə Azərbaycan Premyer Liqasında XXV turun daha bir oyunu keçirilib. xəbər verir ki, "ASCO Arena"da "Səbail" "Qəbələ"ni qəbul edib. Çimərlik futbolu üzrə FIFA referisi İnqilab Məmmədovu\nBədii gimnastlarımız Polşada üç medal qazandılar\nPolşanın paytaxtı Varşavada bədii gimnastika üzrə "İrina Cup" beynəlxalq turnir keçirilib. Yarışda ölkəmizi Kamilla Seyidzadə, Alina Məmmədova, Məryəm Əliyeva, Gövhər İbrahimova, Aydan Rəhimova və Şəms Ağahüseynov\nAFFA-nın təşəbbüsü və təşkilatçılığı ilə Azərbaycan könüllü təşkilatları arasında keçirilən futbol üzrə "Avro-2020"nin könüllü kuboku" turnirinin final oyunu keçirilib. xəbər verir ki, Bakı Olimpiya Stadionunu\nson xeberler azerbaycan xeberleri yeni xeberler xeberler en son xeberler ən son xeberler kriminal


Piyadalara keçid verməyən yol – İnsanlar burada əzilmirlər, ölürlər - reportaj (FOTOLAR)\nHeydər Əliyev prospektindəki dəhşətli mənzərə hamıya bəllidir. Kilometrlərlə uzunluğu olan prospektdə cəmi üç piyada keçidi olduğundan bəzən vətəndaşlar keçidə çatmaq üçün ictimai nəqliyyatdan istifadə etməli olurlar. Heydər Əliyev prospekti boyunca yaşayış evləri az olsa da, orada yerləşən zavod və fabriklərin, şirkət ofislərinin sayı çoxdur. Bu səbəbdən hər gün səhər və axşam pik saatlarda yüzlərlə işçi bu yolu qarşı tərəfə keçir. Hər gün yüzlərlə piyadanın həyatı təhlükə qarşısında qalır. Bu vəziyyətdən isə aidiyyatı qurumlar xəbərdardır və problemn həlli üçün həmn ərazidə yerüstü piyada keçidinin tikilməsinin zəruruiliyini bildiriblər.\n“Bağırov körpüsü” həndəvərindəki yeganə yolüstü piyada keçidinin yaxınlığında və ondan xeyli uzaqda çoxlu ictimai iaşə obyektləri, fabrik və zavodlar var. Misal üçün, “Azərsun Holdinq”in yağ fabriki, “Ulduz” şokolad fabriki, “Evropean Tobakko”, mebel fabrikləri də bu ərazidə yerləşir. Burada çalışanların çoxu axşam saatlarında ictimai nəqliyyata minmək üçün yolu qarşı tərəfə keçməyə məcbur olurlar. Axşam saatları olduğuna görə sürücülər yolu keçən piyadaları görmürlər. Elə bu səbəbdən də onlarla piyada bu yolun qurbanı olub.\nƏrazidə olduğumuz zaman yolu qarşı tərəfə keçmək istəyən piyadalar sürət həddi saatda 90 km olan avtomobillərin qarşısından qaçaraq keçdiyinin şahidi olduq.\nMəsələ ilə bağlı Bakı şəhər Dövlət Yol Polisi İdarəsinin ictimaiyyətlə əlaqələr şöbəsinin rəisi, polkovnik Vaqif Əsədov həmin ərazidə piyada keçidi tikintisi ilə bağlı təklif verildiyini bilirdi:\n“Oradakı vəziyyət haqqında bizim də məlumatımız var. Həmin ərazidə yeraltı və yaxud yerüstü piyada keçidin inşası nəzərdə tutulub. Lakin inşa edilib, təhvil verilənədək məcburuq ki, orada xidmət göstərək. Bu səbəbdən də yol-patrul xidməti əməkdaşları növbəli şəkildə fəaliyyət göstərirlər. Biz tərəfimizdən həmin ərazidə keçid tikintisi ilə bağlı təklif vermişik. Ümumiyyətlə, Heydər Əliyev prospekti boyunca üç yerdə keçid var. Keçidin biri ayaqqabı fabriki kimi tanın yerdir, biri "Koroğlu" metrostansiyasının yanıdır, digəri isə "Şəfa" stadionun yanındadır. Bu keçidin tikilməsi çox vacibdir. Həmin ətrafda yaşayan insanların həyatı üçün təhlükədir”.\nQeyd edək ki, bu ilin 9 ayı ərzində Azərbaycanda 1334 yol-nəqliyyat hadisəsi qeydə alınıb, nəticədə 554 nəfər ölüb, 1260 nəfər xəsarət alıb. Bu hadisələrdən 302-si piyadaların vurulması ilə bağlıdır./musavat.com/


Ekspert: “Rusiya iqtisadiyyatının perspektivi ilkin göründüyündən qat-qat pisdir” | Report.az\nEkspert: “Rusiya iqtisadiyyatının perspektivi ilkin göründüyündən qat-qat pisdir”\nEkspert: “Rusiya iqtisadiyyatının perspektivi ilkin göründüyündən qat-qat pisdir” “Rusiya iqtisadiyyatının perspektivi ilkin göründüyündən qat-qat pisdir. Bu, yaxın gələcəkdə çox yüksək inflyasiyadır. Hesab edirəm ki, qiymətlərdə birdəfəlik sıçrayış 15-20% olacaq”.\n7 Mart , 2022 17:55\n“Rusiya iqtisadiyyatının perspektivi ilkin göründüyündən qat-qat pisdir. Bu, yaxın gələcəkdə çox yüksək inflyasiyadır. Hesab edirəm ki, qiymətlərdə birdəfəlik sıçrayış 15-20% olacaq”.\n“Report” Rusiya mətbuatına istinadən xəbər verir ki, bunu iqtisad elmləri doktoru, Yaxın Şərq Media Tədqiqat İnstitutunun (MEMRI) Rusiya mediasının öyrənilməsi layihəsinin müşaviri Vladislav İnozemtsev bildirib.\n“Rusiya Bankının (Mərkəzi Bank) uçit dərəcəsini 9,5%-dən 20%-ə qaldırması nəticəsində ölkədə kreditlə mal satışı tamamilə dayanacaq. Çünki, uçot dərəcəsi vətəndaşlar üçün tamamilə dözülməzdir. Üstəlik, davam edən qiymət artımı fonunda mal təklifində kəskin azalma müşahidə olunur. İdxalın iflic olacağı istisna deyil. Özü də banklara tətbiq edilən sanksiyalara görə yox, Qərb müəssisələrinin aşkarşəkildə Rusiya ilə işləmək istəmədiklərinə görə. Bu da daxili bazarda qiymətləri yüksəldəcək. Bu, Finlandiya və bir sıra digər ölkələrin Rusiyaya mal tədarük etməkdən imtina etdiyi son günlərdə aydın görünür. Düşünürəm ki, belə problemlər bir neçə aya qat-qat artacaq və bundan sonra yeni plato və yaxud yeni normal durum yaranacaq. Amma bu, məncə, yaydan əvvəl olmayacaq. Nəticədə ikinci rübdə ümumi daxili məhsul (ÜDM) 8-12%, vətəndaşların real gəlirləri isə 15% azalacaq, inflyasiya da ilin əvvəlində proqnozlaşdırılandan xeyli yüksək olacaq”, - deyə o, qeyd edib.\nEkspertin fikincə, Rusiya iqtisadiyyatının gələcək vəziyyəti müharibənin dayanıb-dayanmamasından, Prezident Vladimir Putinin hakimiyyətdə qalıb-qalmayacağından və təbii ki, Qərbin nə edəcəyindən asılı olacaq: “Moskvaya təsiri gücləndirmək üçün hələ də çoxlu variant var. Mərkəzi Bankın ehtiyatlarının bloklanması kimi işlər artıq başlayıbsa, o zaman tam aydındır ki, növbəti addım internetin praktiki olaraq tam iflic edilməsi ola bilər. Bu da ilk növbədə banklar və hökumət üçün proqram təminatına qədər bütün tətbiqlərin işinin dayandırılmasına səbəb olacaq. Ancaq artıq olanlar belə zərbədir, bu zərbə ilə Rusiya iqtisadiyyatı 2008-ci il böhranı ilə müqayisə oluna biləcək ciddi böhrana girəcək. Bu birmənalıdır”.\n“Hətta baş verənlərə daha tənqidi yanaşanlar arasında belə Qərbin sanksiyalarının belə miqyasda olacağını heç kim təsəvvür edə bilməzdi. Təbii ki, ən çox zərəri xarici ticarət görəcək. Aviasiya sənayesi artıq, demək olar, iflic vəziyyətindədir. Bütün maliyyə sektoru, o cümlədən investisiya bankçılığı, fikrimcə, indi tamamilə məhv olacaq. Təbii ki, nəqliyyat və logistika ilə bağlı hər şey də. İşsizlik artacaq, lakin kritik dərəcədə yox. Avtomobil yığımı üzrə zavodlar və Qərb kapitalı ilə əlaqəli digər müəssisələr bağlanacaq. Amma o sahəda həmişə çox da “yüklənmə” olmayıb. Əsas məşğulluq sanksiyaların mənfi təsirinə daha az məruz qalan pərakəndə ticarətin payına düşür. Hökumət sosial partlayışın qarşısını almaq üçün tədbirlər görməyə çalışacaq. Amma vəziyyətin bütün yükü, təbii ki, yenə də əhalinin üzərinə düşəcək”, - deyə alim əlavə edib.\n“Rusiyanın maliyyə təhlükəsizliyi yastığı olan əsas valyuta ehtiyat fondları nə qədər uzun müddətə çatacaq? Bunu heç kim bilmir, heç kim başa düşmür ki, bu ehtiyatlar hələ də var, ya yox? Axı prinsipcə Mərkəzi Bankın ehtiyatlarının yarısı bloklanandan sonra qalan yarı hissə də likvid deyil. Çünki indi, indiki vəziyyətdə yuanı dollara sata bilməzsiniz. Qızılı satmaq da çox çətindir. Ona görə də bu gün çətin ki, kimsə sizə hansı ehtiyatların olduğunu və onların nə qədər müddətə bəs edəcəyini dəqiq desin”, - deyə müşavir fikrini tamamlayıb.


BAŞ KATİBÜmumdünya Məskunlaşma Günü Münasibəti ilə Müraciət 10 oktyabr 2008-ci il\nDünyanın ən təxirəsalınmaz problemləri - yoxsulluq, təbii fəlakətlər, ərzaq və enerji qiymətlərinin artımıdır ki, bunların da sürətli urbanizasiya (şəhərliləşmə) prosesi ilə bilavasitə bağlılığı vardır.\nUrbanizasiya bizim torpaqdan, sudan, enerjidən istifadəmizi həmişəlik dəyişir. Bunlardan yaxşı istifadə olunduğu halda, insanların seçimi olar və onların rifahına yardım edər. Əgər əksinə, yaxşı istifadə olunmazsa, o zaman təhlükəsizlik azalar, ətraf mühitin vəziyyəti daha da pisləşər, cəmiyyətdən təcrid olunmuş və yoxsul vəziyyətdə yaşayan insanların vəziyyətini daha da kəskinləşdirər.\nBu ilki Ümumdünya Məskunlaşma Gününün mövzusu �ahəng şəhərlər�dir. Xarabalıqlarda məskunlaşan insanların iş tapmaq imkanlarından istifadə edə və öz həyat şəraitlərini yaxşılaşdıra bilmədikləri bir halda bizim sürətlə urbanizasiyaya məruz qalan dünyamız ahəngdar sayıla bilməz. Və yaxud şəhər ərazilərinin genişlənməsi və böyüməsi ətraf mühitin hesabına baş verdiyi bir zamanda ahəngdarlıq ola bilərmi?\nMinilliyin İnkişaf Məqsədləri 2020-ci ilədək xarabalıqlarda yaşayan 100 milyona yaxın insanın həyat şəraitinin əhəmiyyətli dərəcədə yaxşılaşdırmağa çağırır. 2005-ci ildə isə, inkişaf etməkdə olan regionlarda şəhər əhalisinin təxminən 1/3-i xarabalıq vəziyyətində yaşamışdır. Afrikanın Böyük Səhra ətrafında bu göstərici 60% olmuşdur, bu da o deməkdir ki, bura, məsələn, sudan istifadə, sanitariya, davamlı ev və ya kifayət qədər yaşayış yerə daha çox kapital qoyuluşu lazım olacaqdır. Lakin, bu regionda və vəziyyətin o qədər də pis olmadığı digər regionlarda belə az xərclər çəkməklə çox işlər görmək olar.\nSağlam yaşayış şəraiti ilə bərabər aşağı səviyyəli enerji istehlakı, resurslardan istifadə və onların israf olunması ilə birgə mövcud olan, müxtəlif insanların harmoniyada yaşadığı şəhərlərin balanslaşmış inkişafın pozulması üçün çox böyük potensial vardır. Biz Ümumdünya Məskunlaşma Gününü qeyd etdiyimizdən, mən bütün tərəfdaşları və bizimlə birgə çalışanları imkan olduğu qədər bu potensialı reallaşdırmağa, bizim təbii irsimizi qorumaqla və daha yaşıl və daha yaxşı inkişafa yardım edəcək şəkildə bütün qadınlar, kişilər və uşaqlar üçün layiqli həyat şəraitini yaratmağa çağırıram.\n© United Nations Azerbaijan 2007


Üzr istəyirik AYI! | DE, BAT\nÜzr istəyirik AYI!\nNoyabr 28, 2010 tarixində, saat 8:19 axşam | Kateqoriya:MUƏLLİF YAZILARI | Bir şərh yazın\nBu məmləkətdə çox qəribə tendensiya muşahidə olunur. Əvvəllər jurnalistləri həbs etmək üçün və ya ona pul cəriməsi kəsmək üçün təkcə insan faktorundan istifadə edirdilər. İndi isə təkcə insan faktoru kifayət etmir.\n17 ay öncə iki bloggeri həbs etmək üçün eşəklərin böyük əməyi olmuşdu. O vaxtdan bəri çox fkirləşirəm, ancaq hələ də tapa bilmirəm hakimiyyət bu eşşəklərin xəcalətindən necə çıxacaq?! Bildiyim tək şey odur ki, eşşəyin yanında gözükölgəli qalmaq ayıbdır.\nİndi də ayıların köməkliyi ilə iki qəzeti cərimələmək istəyirlər. Deməli əhvalat belə hali olub. Bir neçə ay bundan əvvəl “Yeni Müsavat” və “Azadlıq” qəzetləri yolçəkmə üzrə mütəxəssis olan nəliyyat nazirimiz Ziya Məmmədovun oğlu Anar Məmmədovun Qəbələdə 1 milyon dollara ayı yeməsi haqqında xəbər yazmışdı. İndi isə həmin bu Nazir balası adıçəkilən qəzetləri verib məhkəməyə təzminat tələb edir.\nGöründüyü kimi heyvanatın əlində avara qalmışıq. Ancaq məncə məsələdən bir çıxış yolu var. Mən təklif edirəm ki, bütün jurnalistlər yığışıb gedək meşəyə. Bu ayıların ağsaqqalını tapıb ondan üzr istəyək!\nP.S. Hər şey yazıldığı kimi anlaşılsa daha yaxşı olar 🙂


Ən çox satılan avtomobil modelləri\n2017-ci ilin ilk altı ayında dünyanda ən çox satılmış 20 avtomobil modeli\nBAKI, 29 avqust — Sputnik. "JATO Dynamics" Bazar araşdırma şirkəti, 2017-ci ilin ilk altı ayında dünyada ən çox satılan avtomobil modellərini açıqlayıb\nSputnik Azərbaycan "Marja"ya istinadən xəbər verir ki, "JATO Dynamics" ardıcıllığı 51 bazardan topladığı məlumatlara əsasən tərtib edib.\nDünya miqyasında Jetta adı ilə bərabər, Bora, Sagitar və Vento markaları ilə satılan model ilk altı ayda 249 min ədəd satılıb. Bu göstərici keçən ilin eyni dövrü ilə müqayisədə 14 faiz azdır.\n19. Mercedes C Seriyası\nİlk altı ayda 258 min ədəd satılıb. Bu göstərici keçən ilin eyni dövrü ilə müqayisədə 15.8 faiz çoxdur.\nKeçən ilin eyni dövrü ilə müqayisədə 10.8 faiz azalma ilə 258 min ədəd satılıb.\nKeçən ilin eyni dövrü ilə müqayisədə 8.8 faiz azalma ilə 277 min ədəd satılıb.\n16. Hyundai Elentra\nKeçən ilin eyni dövrü ilə müqayisədə 19.2 faiz azalma ilə 292 min ədəd satılıb.\n15. Chevrolet Silverado\nKeçən ilin eyni dövrü ilə müqayisədə 2.7 faiz azalma ilə 296 min ədəd satılıb.\nKeçən ilin eyni dövrü ilə müqayisədə 4.1 faiz azalma ilə 298 min ədəd satılıb.\nKeçən ilin eyni dövrü ilə müqayisədə 15.7 faiz azalma ilə 301 min ədəd satılıb.\nKeçən ilin eyni dövrü ilə müqayisədə 1.1 faiz artımla 316 min ədəd satılıb.\nKeçən ilin eyni dövrü ilə müqayisədə9.9 faiz artımla 316 min ədəd satılıb.\nKeçən ilin eyni dövrü ilə müqayisədə 11.3 faiz azalma ilə 335 min ədəd satılıb.\nKeçən ilin eyni dövrü ilə müqayisədə 3.3 faiz artımla 338 min ədəd satılıb.\nKeçən ilin eyni dövrü ilə müqayisədə 48.3 faiz artımla 344 min ədəd satılıb.\nKeçən ilin eyni dövrü ilə müqayisədə 3.0 faiz artımla 364 min ədəd satılıb.\nKeçən ilin eyni dövrü ilə müqayisədə 11.2 faiz artımla 367 min ədəd satılıb.\nKeçən ilin eyni dövrü ilə müqayisədə 24.9 faiz artımla 387 min ədəd satılıb.\nKeçən ilin eyni dövrü ilə müqayisədə 15 faiz artımla 410 min ədəd satılıb.\nKeçən ilin eyni dövrü ilə müqayisədə 7.3 faiz azalma ilə 430 min ədəd satılıb.\nSatışları ilk altı ayda ötən ilin eyni dövrü ilə müqayisədə 2.5 faiz azalma ilə 472 min olub.\nFordun pick-up modeli F seriyası dünyada ən çox satılan avtomobil olub. İlk altı ayın nəticələrinə görə, modeldən dünya üzrə 519 min ədəd satılıb.\n"JATO Dynamics", ən çox satılan, model, avtomobil


Susuz səhradan möcüzələr səltənətinə düşən ərəblər - REPORTAJ\n31 Dekabr 2014 16:19\nƏrəbistan yarımadasında yerləşən, Avropa ilə Hindistan, Uzaq Şərqlə Afrika arasında mühüm körpü rolunu oynayan Birləşmiş Ərəb Əmirlikləri (BƏƏ) sözün əsl mənasında, möcüzələr ölkəsidir. BƏƏ-nin hər qarışını gəzib dolaşdıqca, zövq oxşayan füsunkar gözəlliklərini seyr etdikcə, ölkə ərazisinin bir zamanlar ucsuz-bucaqsız səhra olmasına inanmaq çətin olsa da, həqiqət göz qabağındadır.\nUzun müddətdir Birləşmiş Ərəb Əmirliklərində yaşayıb, işlədiyimdən bu ölkədə əhalinin, necə deyərlər susuz səhradan möcüzələr səltənətinə düşən ərəblərin günü-güzəranı haqda geniş təəssüratlarım var. BƏƏ insanı ilə bağlı əsl gerçəklikləri Modern.az saytının oxucuları ilə bölüşmək istərdim.\nQədimlərdə yerli ərəblərin od ələyən qızmar günəş altında, çox zaman səhrada tüğyan edən, səmum yeli adlanan isti küləkli havada bədəvi çadırlarında necə yaşamalarını xəyalən təsəvvür edən insan istər-istəməz heyrətlənməyə bilmir. Lakin hal-hazırda ulu babaları səhra sakinləri olan yerli ərəblər zəngin iş adamlarına, susuz səhralar yamyaşıl vadilərə, daxmalar və çadırlar lüks villalara çevrilmiş, dəvələrin yerini isə son model bahalı avtomobillər tutmuşdur. BƏƏ-dəki qeyri-adi gözəllikləri görən şəxs insan zəkasının və əməyinin nələrə qadir olduğunu bir daha dərindən anlayıb dərk edir.\nBir çox ilklərə imza atan, dünyanın ən məşhur turizm və ticarət mərkəzlərindən biri olan BƏƏ-də şəhərlərin müasirləşməsinə, gözəlləşməsinə, hər cəhətli inkişafına xüsusi önəm verilir. Qeyri-adi üslubda ucaldılan möhtəşəm göydələnlər, böyük ticarət mərkəzləri, öz orijinallığı ilə seçilən məscidlər, saysız-hesabsız VİP otellər, insanların istirahətini təmin edən gözəl parklar, yaşıllıqlar, kilometrlərlə uzanan dəniz sahili dəbdəbəli villalar ilk baxışdan insanı valeh edir. Yollarına gəlincə, ucu-bucağı görünməyən "şüşə" kimi rahat yollar, ən müasir üslubda tikilən nəhəng körpülər göz oxşayır. Yay fəslində havanın temperaturu 50 dərəcədən yüksək olsa da, asfalt-beton örtüklü yollar nə əriyir, nə də ki, çat verir. Gecələr şəhərlərin, qəsəbələrin ən ucqar küçələri belə al-əlvan işıqlarla alışıb-yanır. Hər yerdə hökm sürən qayda-qanun, səliqə-səhman da öz yerində...\nSəhradakı cənnətin "baş memarı"\nDünyanın ən zəngin müsəlman dövləti olan BƏƏ güclü iqtisadiyyata malik ölkələrdən biridir. Bu uğurlu inkişafın əsl səbəbkarı ölkəyə 33 il rəhbərlik etmiş, xalqın "millət atası" adlandırdığı Şeyx Zaid bin Sultan əl-Nəhiyandır. BƏƏ dövlətinin qurucusu və "baş memarı" olan Şeyx Zaid neft yataqlarının kəşf edilməsində, işlənilməsində və eləcə də "qara qızıl"dan gələn gəlirin yerli əhalinin maddi-sosial rifahı yolunda xərclənməsində əvəzsiz xidmətlər göstərən tarixi şəxsiyyətdir. Millətini sevən, xalqına sözün əsl mənasında dəyər verən Şeyx Zaidin uzaqgörən siyasəti nəticəsində ölkə həqiqətən sürətli inkişaf yolu keçmiş, xəritədə olmayan yeni və müasir şəhərlər salınmışdır. Neft ixracatından gələn gəlir ölkə iqtisadiyyatının müxtəlif sahələrinə yatırılmaqla yanaşı, vətəndaşlar arasında bərabər bölünmüşdür. Bu səbəbdən BƏƏ vətəndaşları öz xilaskarları, millət atası Şeyx Zaid bin Sultanı ehtiramla və hörmətlə yad edir, xatirəsini daima əziz tuturlar.\nAbu Dabi Universitetində təhsil aldığım illərdə mərhum Şeyx Zaidin dəfələrlə tələbələri ziyarətə gəldiyinin şahidi olmuşam. Tələbələrlə keçirdiyi görüşlərdə yaxından iştirak edərək çıxışlarını izləmişəm və onun gənclərə verdiyi məsləhətləri, öyüd-nəsihətləri, eləcə də müdrik kəlamları indiyə qədər xatirimdədir. Şeyx Zaid milli lider, uzaqgörən siyasətçi, dahi şəxsiyyət olmaqla bərabər, həddindən artıq sadə insan idi. Tələbələrin "əl-Valid" (ata) deyə müraciət etdikləri Şeyx Zaid hər kəsə ata nəvazişi göstərir, bayramlarda hədiyyələr, pul mükafatları paylayırdı.\n"Nağılları reallığa çevirən" məmləkət\n1953-1962-cı illərdə Abu-Dabi, 1966-1972-cı illərdə Dubay əmirliyində böyük ehtiyatlara malik neft yataqlarının kəşfindən və işlənilməsindən sonra BƏƏ tanınmayacaq dərəcədə dəyişdi və dünyanın inkişaf etmiş ölkələrindən birinə çevrildi. BƏƏ nəinki günbəgün, hətta saatbasaat yüksək templə inkişaf edir, müasirləşir və insan bəzən ölkədəki bu dinamik inkişafın sürətinə mat-məətəl qalır.\nŞərqlə Qərbin misilsiz harmoniyasını özündə təcəssüm etdirən, müasirliyi və gözəlliyi ilə inkişaf etmiş ölkələri geridə qoyan BƏƏ-də ölkə iqtisadiyyatına kifayət qədər gəlir gətirən turizm sektoru, biznes mərkəzləri, azad iqtisadi ticarət zonaları yaradılıb. "Vergidən azad ölkə" adlanan BƏƏ-də xarici banklar və neft şirkətləri istisna olmaqla, istənilən fiziki, hüquqi şəxslər, müəssisələr, firmalar vergidən azaddırlar.\n1977-ci ildə Dubay əmirliyi ərazisində, şəhərdən 30 km aralı məsafədə vergi rüsumundan azad "Cəbəl-Əli" Azad İqtisadi Ticarət zonasının yaradılması BƏƏ iqtisadiyyatının daha da sürətlə inkişaf etməsinə səbəb oldu.\nDünyanın ən iri azad ticarət mərkəzi sayılan bu zonada 33 milyard dollara başa gələn Dubay Beynəlxalq Ticarət Mərkəzi, Cəbəl-Əli Beynəlxalq Dəniz Ticarət Limanı, əl-Maktum Beynəlxalq hava limanı, saysız-hesabsız iri fabrik, zavod, şirkətlər fəaliyyət göstərir. Cəbəl-Əli limanının müasir, ən yüksək standartlara cavab verməsi, su və enerji təchizatı kimi xidmətlərdə qiymətlərin ucuz olması və eləcə də, fəhlə qüvvəsinin bolluğu "Azad İqtisadi Zona"nın əsas üstünlüyüdür. BƏƏ-də ticarətdən gələn gəlirin 51 faizi yerli ərəblərin, 49 faizi isə əcnəbi iş adamlarının payına düşür.\nBƏƏ-nin neft ixrac edən əmirliklərinin Milli bankları "qara qızıl"dan gələn gəlirləri xarici banklarda yerləşdirmək üzrə ixtisaslaşıb. Tarixən tacirlik ənənəsi ilə məşhur olan Dubay əmirliyinin bankları ixrac və idxal əməliyyatları sahəsində də fəaliyyət göstərirlər.\n11 iqtisadi düsturu=1+1\n"1+1=2 riyazi qanun olsa da, ağıllı insan odur ki, iqtisadiyyatda 1+1=11 etsin" deyən BƏƏ şeyxlərinin uğurlu iqtisadi siyasəti nəticəsində neft gəlirlərindən məqsədyönlü şəkildə istifadə edilərək, bütün sahələrə iri həcmli investisiyalar yatırılıb. Ölkədə neft sektoru ilə yanaşı, turizm, xarici və daxili ticarət, tikinti, nəqliyyat, rabitə, kənd təsərrüfatı və digər sahələrin inkişafına xüsusi diqqət yetirilir. Son illər BƏƏ-də kənd təsərrüfatı sürətlə inkişaf etmişdir. Yerüstü su mənbələri olmayan, ilboyu yüksək temperaturun, əlverişsiz aqroiqlim şəraitin olmasına baxmayaraq, körfəz suyunun təmizlənməsi və şirinləşdirilməsi, eləcə də müasir suvarma üsullarından geniş şəkildə istifadə olunmaqla səhralıq ərazilərdə əkilən plantasiyalarda müxtəlif növ meyvə-tərəvəz yetişdirilir. Ölkənin kənd təsərrüfatı əhalinin meyvə, tərəvəz, bostan və ağartı məhsullarına olan tələbatını təmin edir.\nBƏƏ hökuməti təhsilin inkişafı və müasir standartlara cavab verməsi, elmi kadr potensialının artırılması və yüksək ixtisaslı kadr hazırlığının təmin edilməsi məqsədilə dövlət büdcəsinin 33 faizini təhsilə sərf edir. Ölkə təhsilinin əsas devizi Məhəmməd Peyğəmbərin (s.a.v) nurlu kəlamı olan "Beşikdən qəbr evinə qədər elm öyrən" nəsihətidir.\nBƏƏ-də dövlət təhsili məktəbəqədər təhsil pilləsindən ali təhsil pilləsinə qədər ölkənin bütün vətəndaşları üçün pulsuz olaraq icbaridir. Məktəbli və idman formaları, kitablar, zəruri avadanlıqlar, ipadlar, əlavə vəsait və nəqliyyat vasitəsi ilə şagirdlərin təminatı daxil olmaqla bütün xərclər dövlət hesabına ödənilir.\nOrta məktəblərdə şagirdlərin bilik və yaradıcılıq qabiliyyətlərinin inkişaf etdirilməsi ilə yanaşı, cəmiyyətin tələblərinə uyğun şəkildə şəxsiyyət kimi formalaşmalarına xüsusi diqqət yetirilir. Son illərdə BƏƏ höküməti ardıcıl olaraq təhsilin inkişafı üçün mühüm əhəmiyyət kəsb edən müvafiq islahatlar, xüsusi dövlət proqramları həyata keçirir. Tətbiq olunan proqramların əsas məqsədi orta məktəb məzunlarının dünya universitetlərində təhsil almalarına tam hazırlıqlı olmaları və ali təhsilli mütəxəssislərin qlobal əmək bazarında rəqabət apara bilmələrini təmin etməkdir. Orta təhsil pilləsində reallaşdırılan bütün islahatlar ölkənin "Vuzarat Tarbiya vu Taalim" adlı Təhsil Nazirliyi tərəfindən həyata keçirilir.\nBƏƏ-də ümumi orta təhsil səviyyəsi 4 pilləyə bölünür:\n"Roda" - Məktəbəqədər təhsil (KG1- KG2 adlanan 2 illik mərhələ 4-6 yaş)\n"İbtidəi" - İbtidai təhsil pilləsi (I-V sinif 7-10 yaş)\n"Aedadi" - Əsas təhsil pilləsi (VI -IX sinif 11-14 yaş)\n"Sənəviyyə" - Tam orta təhsil pilləsi (X-XII sinif 15-18 yaş)\nTəhsil müəssisələrində 5 günlük dərs rejimi tətbiq edilməklə tədris əsasən ərəb və ingilis dillərində aparılır. Həftənin bir günü şagirdlər üçün müxtəlif növ idman yarışları, tarixi məkanlara ekskursiya, ölkə daxili şəhərlərə səyahətlər təşkil olunur. BƏƏ-də məktəbəqədər təhsildən sonra oğlanlar və qızlar ayrı-ayrılıqda təhsil alırlar.\n"Aedadi" adlanan təhsili bitirən şagirdlər öz istəklərinə uyğun olaraq "əl-elmi" (texniki) və ya "əl-ədəbi" (humanitar) adlanan xüsusi təmayüllü fənnlər üzrə təhsillərini davam etdirirlər. Onu qeyd edim ki, ölkə mədrəsələrində (məktəblərdə) ümumi fənnlərdən başqa "əl-din" islam dini , "tərbiyə-əl-isləmiyyə" (islam tərbiyəsi), "tərbiyyə əl-vataniyyə" (vətən tərbiyəsi) kimi fənnlər də tədris olunur. Təhsil müddətində şagirdlər 150 dollardan başlayaraq 700 dollara qədər aylıq təqaüdlə təmin olunurlar.\nBƏƏ-də ilk universitet 1976-cı ildə Al-Ayen şəhərində təsis edilib. Bu ali təhsil müəssisəsi biznes, media, təhsil və s. bölmələr üzrə 9 kollecdən ibarətdir. Ölkənin ən məşhur və nüfuzlu universitetləri bunlardır:\nŞeyx Zaed Universiteti, Abu-Dabi Dövlət Universiteti, Dubay Amerikan Universiteti, Şarca Dövlət Universiteti, Acman Elm və Texnologiya Universiteti, Neft İnstitutu, İttihad Universiteti və s.\nUniversitetlərdə təhsil alan yerli tələbələrə təqaüdlər verilir. Təqaüdün miqdarı tələbənin təhsildəki müvəffəqiyyət dərəcəsindən asılıdır. Universitetlərin tələbə və müəllim heyəti ildə bir dəfə dövlət hesabına Avropa ölkələrinə və Səudiyyə Ərəbistanına ümrə ziyarətinə göndərilir.\nÖz seçimində azad olan və xaricdə təhsil almaq istəyən BƏƏ vətəndaşının təhsil, tibbi, yaşayış və s. xərcləri dövlət tərəfindən ödənilir. Bundan əlavə, BƏƏ dövləti xaricdə təhsil alan tələbəyə hər ay iri məbləğdə təqaüd ayırır. Yerli universitetləri bitirən gənc mütəxəssislər xarici ölkələrə ixtisasartırma kurslarına dövlət hesabına göndərilir.\nBƏƏ-də müəllimlərin aylıq məvacibi\nOrta və ali təhsil müəssisələrində pedaqoqların maaşı 10 min dollardan başlayır və iş stajı artdıqca aylıq məvacib də artır. Bundan əlavə, hər il məzuniyyət müddətində müəllimin və ailə üzvlərinin dünyanın istənilən ölkəsinə gediş-gəliş xərcləri dövlət tərəfindən ödənilir. Müəllim xaricdə istirahətdən imtina etdikdə isə bu məbləğ onun şəxsi hesabına köçürülür.\nİnsan amili, onun layiq olduğu səviyyədə yaşamasının təmin edilməsi BƏƏ-də həyata keçirilən sosial-iqtisadi islahatların mühüm tərkib hissələrindən biridir. Ölkədə sürətli iqtisadi inkişaf bütün sosial sahələrin, o cümlədən səhiyyənin inkişafına da əsaslı təkan vermişdir.\nBƏƏ-də yerli əhali üçün hər cür müayinə, müalicə, dərmanlar və cərrahi əməliyyatlar pulsuzdur. Dövlət xəstəxanalarında həkimlərin maaşı 10-15000 min dollar, tibb bacılarının aylıq məvacibi isə, 1500-2000 dollar civarındadır. BƏƏ vətəndaşları xaricdə müalicə aldıqda və ya əməliyyat olunduqda bütün xərclər dövlət tərəfindən ödənilir. Xarici ölkədə xəstəni müşaiyət edən ailə üzvlərinin xərclərini də dövlət ödəyir və eyni zamanda, həm xəstənin, həm də onu müşaiyət edənlərin hər birinin aylıq məvaciblərinin ikiqat məbləği şəxsi hesablarına köçürülür. Məsələn, aylıq maaş 10000 dollardısa, vətəndaşa hər ay 20000 dollar ödənilir.\nAbu-Dabi əmirliyinin vətəndaşlarına "gold kart" adlı xüsusi tibbi kart və məlumat kitabçası verilir. Bu gold kart vasitəsi ilə əmirlikdəki istənilən özəl klinikalara, xəstəxanalara müraciət edən şəxslərin tibbi xərcləri dövlət tərəfindən ödənilir. Məlumat kitabçasında nəinki ölkə daxili, hətta dünyanın müxtəlif ölkələrində fəaliyyət göstərən ən məşhur özəl klinikaların da adları vardır. Xarici ölkədə olarkən qəfildən səhhətində hər hansı bir problem yaranan Abu-Dabi əmirliyindən olan vətəndaş məlumat kitabçasında adı yer alan klinikaya və ya xəstəxanaya müraciət etdikdə bütün tibbi xərclər dövlət tərəfindən ödənilir. Bundan əlavə, əgər xəstə xarici ölkədə əməliyyat olunmaqdan imtina edərsə, o zaman əcnəbi cərrah-həkim müəyyən müddətə ölkəyə gətirilir. Onu da qeyd edim ki, BƏƏ-də tibbi əməliyyat üçün ən çox dəvət olunan həkimlər briqadası Britaniya və ABŞ-dan olan cərrahlardır.\nBƏƏ vətəndaşlarına verilən imtiyazlar və müavinətlər\nƏhalisinin hər 50 nəfərindən biri milyonçu olan BƏƏ sosial göstəricilərinə görə öndə gedən dövlətlər sırasındadır və ölkədə həyat səviyyəsi ildən-ilə artır. Əldə edilən neft gəlirlərindən il ərzində hər bir vətəndaşa orta hesabla 500 min dollar pul ayrılır.\nBƏƏ-də yerli əhali ən azı 8-10-12 otaqlı villa ilə təmin edilir və ev üçün mebel dəsti, lazımı əşyalar almaq üçün vətəndaşa 30-35 min dollar məbləğində pul verilir. Bundan əlavə, torpaq sahəsi və villa tikmək üçün 25 illik faizsiz kreditlər verilir ki, müəyyən müddətdən sonra bu kredit də dövlət tərəfindən ödənilir. Dövlət ehtiyacları üçün vətəndaşın evi və ya torpaq sahəsi alınırsa həmin vətəndaşa daha böyük ərazi və villa verilməklə yanaşı, hətta ailənin hər bir üzvü şəxsi yaşayış sahəsi olan evlə təmin edilir.\nBƏƏ-də yerli əhali üçün kommunal xərclərdə böyük güzəştlər vardır. Abu-Dabi əmirliyində şəxsi villalarda, evlərdə istifadə olunan su, bələdiyyə xərcləri pulsuzdur, elektrik, təbii qaz üçün vətəndaşlar aylıq məbləğin yalnız 25 faizini ödəyirlər. Şəxsi evlə təmin olunana qədər kirayədə yaşayan vətəndaşların icarə pulu da dövlət tərəfindən ödənilir.\n"Vuzarat əl-Şuun əl-İctimaiyyə" (Sosial İşlər Nazirliyi) tərəfindən işləməyən vətəndaşlara hər ay 1100 dollar məbləğində pul verilir.\nBƏƏ-də yeni ailə quran cütlüklərə hədiyyə olaraq "Sanduq əl-Zavac" adlanan Evlilik Fondu tərəfindən 100 min dollar məbləğində pul verilir. Çoxuşaqlı ailələrin kredit borcları dövlət tərəfindən ödənilir. Ailədəki uşaqların sayına görə hər ay valideynlərə ömürlük müavinət verilir.\nƏri vəfat etmiş, boşanmış, yaşı ötmüş qadınlara aylıq sosial müavinətlərlə yanaşı dövlət ev, torpaq sahəsi və pul verir. Onu da qeyd edim ki, əlavə müavinətlərdən başqa, dul qadına hər ay vəfat etmiş həyat yoldaşının aylıq məvacibi tam olarar ödənilir.\nOrdu, polis və neft sahəsində çalışan BƏƏ vətəndaşlarına yüksək maaşla bərabər, illik mükafatlar, xüsusi imtiyazlar verilir. Banklar yerli əhaliyə krediti cüzi faizlə verirlər. Bayramlarda yerli əhaliyə ev, torpaq sahəsi hədiyyə olunur, vətəndaşların banklara olan borcları bağlanır.\nHər hansı bir problemlə bağlı BƏƏ vətəndaşları şeyxlərin başçılıq etdiyi "Divan"a müraciət edərlərsə, qarşılaşdıqları çətinliklər anında həll olunur. Bundan əlavə, ayda iki dəfə istirahət günlərində şeyxlər qəsrlərində, əyalətlərdəki villalarında vətəndaşları qəbul edirlər. Yerli sakinlərin dediyi kimi: "Şeyxin qapısına gedən, ona ağız açan şəxs heç vaxt əliboş və naümid qayıtmır".\nBələdiyyələr tərəfindən hər ay vətəndaşlara güzəştli qiymətə zəruri ərzaq məhsullarından ibarət "ərzaq səbəti" verilir. "Ərzaq səbəti"nə düyü, un, yağ, şəkər, çay və s. qida məhsulları daxildir.\nŞəxsi biznesini qurmaq istəyənlərə biznes fondu tərəfindən iri məbləğdə faizsiz kreditlər verilir. Ümumiyyətlə, BƏƏ-də bir çox dövlət fondları fəaliyyət göstərir ki, bu fondların əsas məqsədi əhalinin maddi-rifah halının yüksəldilməsini təmin etmək, ehtiyacı olan insanlara, aztəminatlı ailələrə yardım etməkdir.\nBeləliklə, haqq-ədalətin, qayda-qanunların hökm sürdüyü, bürokratiya, korrupsiya və rüşvətdən uzaq sistem əsasında qurulan BƏƏ dövləti öz vətəndaşlarına sözün həqiqi mənasında xoş güzəran bəxş edib. Həqiqətən, "nağılları reallığa çevirən" ölkə adlandırılan BƏƏ səhradakı cənnət, milli-mənəvi və islami dəyərlərə bağlı olan vətəndaşları isə, bu cənnətin xöşbəxt sakinləridir.


Vətəni sevən iman şəhidlərindən qalmış igidlik mirası Azərbaycanı böyük qələbəyə səsləyir! » Vertikal.az\nTarix: 26-06-2015, 11:44 | Çap et\nDüz 97 il qabaq - 26 iyun 1918-ci il tarixdə Gəncədə Milli Ordunun yaradılması üçün fəaliyyətə başlamış Azərbaycan oğulları 3 min ildən çox yaşı olan bu ulusun tarixinin, bəlkə də, ən önəmli qərarlarından birini verdilər. Anadoludan gəlmiş 5,5 min nəfərlik Qafqaz İslam Ordusu ilə birləşmiş 7 minlik Əlahiddə Azərbaycan Korpusu milli heysiyyətin qorunması üçün böyük savaşa girdi. Ordumuz sayca 10 dəfəyə qədər çox olan düşməni yerində oturdaraq milli mövcudluğumuzu qoruya bildi.\nHələ ailə qurmamış 39 yaşlı general Həbib bəy Səlimov Azərbaycan istiqlalı uğrunda qurban getdi. Özündən sonra övlad qoya bilməyə gənc general Vətən oğullarına böyük bir vətənpərvərlik irsi bəxş etdi. Bizlərə Vətəni sevməyin imandan gəldiyini öz həyatı ilə öyrədən şəhid generalın ruhu 1919-cu ildə böyük qələbə ilə azad etdiyi Qarabağın – Əsgəranın və Şuşanın üzərində uçaraq Azərbaycan əsgərini böyük savaşa səsləyir. Gün gələcək ki, Azərbaycan oğulları Həbib bəy Səlimovun yol ilə gedəcək və müzəffər bayrağımızı Şuşa qalasında dalğalandıracaq!


Bakının küçə musiqiçiləri: onlar sənətlə məşğuldurlar, yoxsa dilənçiliklə? - REPORTAJ » www.DOGRU.tv\nBakının küçə musiqiçiləri: onlar sənətlə məşğuldurlar, yoxsa dilənçiliklə? - REPORTAJ\nTarixdə ilk dəfə küçə musiqisinin təbliğatçıları Hindistandan dünyaya səpələnən qaraçılar olub. 19-cu əsrdən etibarən Amerikaya gələn miqrant axınının fonunda, Amerikada küçə musiqiçiləri çoxaldı və küçə musiqisi dəb halını almağa başladı. Orqan isə küçə musiqiçilərinin ən sevimli alətlərinə çevrildi. Təsadüfü deyil ki, orqan bir musiqi aləti kimi populyarlığını məhz küçədə qazanıb. Amerikada inkişaf etməyə başlayan küçə musiqisi, dünyaya iki böyük sənətkar - Vudi Qatri və Joan Baezi qazandırıb. Məhz onlar Amerika xalq musiqisini nəinki bu ölkədə, bütün dünyada məhşurlaşdırıblar.\nDünyada Oskar və Gremi mükafatı almış, milyonlarca albomları satılmış, bu gün konsertlərinə bilet tapa bilmədiyimiz bir çox əfsanəvi musiqiçilərin yetişməsinə də küçələrdə ifa olunan mahnılar böyük təkan verib. Əfsanəvi Edit Piaf, Bob Dlan, Carlos Santana, Joni Mitchell, Joan Boez küçə musiqisindən böyük sənətə gedən yolda tanınmış sənətçilərdir.\nBəs küçə musiqisi nədir?\nKüçə musiqisi ilk növbədə sənətçinin öz istedadını və performansını göstərmək üçün kütləyə hesablanan çıxışın ən sadə və asan üsuludur. Təbii ki, istedadlı musiqiçidən söhbət gedir. Əgər istedadını və həyatını musiqiyə bağlayan bir musiqiçi gün ərzində seçdiyi repertuarı uğurlu performansla ortaya qoyacaqsa, artıq bu sözün əsl mənasında sənətdir. Əgər bu, sadəcə ac qalmamaq üçün musiqiçinin alətdən istifadəsidirsə, o zaman söhbət sənətdən deyil, sərt şəkildə desək, dilənçilikdən gedir.\nKüçə musiqiçisinin sənətinə kütlə tərəfindən ən düzgün reaksiya və mesaj musiqiçinin alət çantasına atılan və atılmayan pullarla ölçülür. Estetik zövqü oxşamayan musiqiyə adətən pul atılmaz. Musiqi bəyənilmədən musiqi alətinin qabına atılan pul, dilənçiyə verilmiş kimidir...\nBakıda küçə musiqisinə verilən reaksiya...\nÇox təəssüf ki, Bakıda sakinlərin çoxu küçə musiqisinə bir sənət kimi deyil, dilənçilik kimi baxırlar. Bəlkə bu, bizdə küçə musiqisinin çox zəif inkişaf etməsiylə bağlıdır? Elə buna görə də sakinlərimizin çoxunda bu anlayış formalaşmayıb. Bəlkə də bu milli mentalitetimizdən irəli gələn, həmişə zəif insanlara kömək etmək anlayışı ilə bağlıdır. Bəlkə də bu amil insanların çoxunda mərhəmət duyğusu fonunda dəyərli bir küçə musiqisiylə, dəyərsiz bir küçə musiqisinə olan kəskin münasibət arasındakı fərqi itirir...\nMüşahidələrim əsasında deyə bilərəm ki, bizim kütlədən olan əksəriyyət küçə musiqiçisi görən kimi üzlərində acıma duyğusu dolu bir ifadə ilə, alət qutusuna yaxınlaşaraq pul atır. Çox az insanlar tapılır ki, dayanıb musiqini incələsin və ondan zövq almağa çalışsın və daha sonra musiqiçiyə olan münasibətini atdığı pulun həcmi ilə bildirsin. Adətən insanlar səs-küylü musiqiçilərin ətrafında toplaşıb, onları telefonlara çəkirlər. Səs-küylü, əyləncə xarakterli, zərrə qədər də olsun sənətə adiyyatı olmayan musiqinin doğurdan da heç bir estetik zövqü oxşamadığını, sıx kütlə ilə boş alət qutusu arasındakı ziddiyyəti görəndə daha yaxşı anlayıram. Bəzən lirik bir musiqinin sədası altında şəhərimizin keçidlərindən keçərkən tək ifaçı ilə dolu alət qabını görəndə sevinirəm ki, yaxşı sənətə qarşı diqqət var.\nKüçə musiqiçilərinə polislərin münasibəti...\nDünya təcrübəsi göstərir ki, əgər musiqi insanların yoğun hərəkət etdikləri yerlərdə, onları narahat edəcək bir şəkildə səslənirsə, məsələyə polis, bələdiyyə işçisi və icra nümayəndəsi müdaxilə edə bilər. Təbii ki, sakinlərin şikayəti olmadan heç bir qurumun üzvü yaxınlaşıb musiqiçiyə təzyiq edə bilməz.\nAzərbaycanda mental dəyərlər, mərhəmət duyğuları çox yüksəkdir.\nBelə olan halda nə üçün bəzi polislərimiz küçə musiqiçilərinin kabusuna çevriliblər?\nPeşəsi asayişi təmin etmək olan bəzi polislərimiz nə üçün küçədə musiqiçi görən kimi vəzifədən istifadə edərək, onların üstünə hücum çəkirlər? Yəqin ki, həmin polislər küçə musiqisinin incəliklərindən xəbərsiz olduqları üçün küçə musiqisi ilə, küçə davranışını eyniləşdirirlər. Əgər istedadlı bir küçə musiqiçisi öz istedadını, musiqi duyumunu, birbaşa olraq yaradıcılığını, fərdi musiqi yanaşmasını, individual musiqi konseptsiyasını küçədə mükəmməl səviyyədə nümayiş etdirirsə, həmin musiqiçiyə polis tərəfindən vurulan zərbə, birbaşa olaraq musiqimizin, incəsənətimizin inkişafına vurulan zərbə deyilmi?\nBugün küçə musiqiçilərimizin polis qorxusu danılmazdır. Düzdür, müşahidə etdiyim küçə musiqiçilərinin az bir qismi polislərimizdən razılıq etdilər, amma əksəriyyəti polis adını eşidən kimi qaçmağa başlayırdı...\nYaxşı bir küçə musiqisi Bakıya nələr qazandıra bilər?..\nYaxşı bir küçə musiqisinin bir şəhərin mədəniyyət, turizm və iqtisadiyyatı ilə əlaqələnməsi, bu sahələrin inkişafına müsbət təsir edə bilər. Musiqimizdən xəbərsiz olan turistlərin şəhərimizdə diqqətini cəlb edən əsas məqamlardan biri də, məhz küçə musiqisidir. Azərbaycan milli musiqi alətlərində səslənən musiqilərimizin sədasının yaratdığı fərqli akustikadan heç bir turist yan keçə bilməz. Bu baxımdan, küçə musiqilərində milli alətlərimizin uğurlu ifası birbaşa olaraq məddəniyyətimizin təbliğinə xidmət edir. Turistlər üçün tar, kamança, balabanın ifasında səslənən bir musiqi, gitarada səslənən bir musiqidən daha maraqlı və ecazskardır. Çünki gitara ifa edən küçə musiqiçiləri ilə turistlər öz ölkələrində də mütamadi olaraq qarşılaşırlar. Milli musiqimizin və musiqi alətlərimizin küçə musiqisində uğurlu təbliği Bakımıza turist axınını gücləndirən başlıca səbəblərdən biri ola bilər. Bu isə birbaşa olaraq şəhərimizin iqtisadi durumunun güclənməsinə gətirib çıxara bilər.\nBu gün İrlandiyanın paytaxtı Dublin dünyada küçə musiqisinin inkişaf etdiyi ən məhşur şəhər kimi tanınır. Dublinə turist axının gücləndirən əsas səbəblərdən biri, məhz haqqında danışdığım küçə musiqisidir. Təbii ki, Dublində küçə musiqiçiləri ifalarında milliliyi, professionallığı ortaya qoyurlar. Yerli əhalinin də küçə musiqisinə olan münasibəti, əsl musiqiçiyə, əsl sənətə və sənətkara olan münasibətdir. Əgər Dublində bir küçə musiqiçisi acından ölməmək üçün sənətdən xəbərsiz şəkildə alətdən istifadə edirsə, yerli əhali onun alət qutusunu boş qoyur. Loru dillə desək, sənəti biabır etməkdənsə, acından öl və özünə başqa peşə seç. Məhz əhalinin bu birtərəfli mövqeyi Dublində professional küçə musiqiçilərini ortaya çıxarır və onlar arasındakı rəqabəti gücləndirir. Əhali tərəfindən küçə musiqisinə olan düzgün yanaşma tərzi bu gün dünyada milyonlarca albomları satılan irlandiyalı ifaçılar Domien Raysın, Rodriqo və Gabriella cütlüyünün sənətini dünya musiqisiqi tarixinə yazdırıb.\nKüçə musiqisi ilə məşqul olmaq istəyən musiqiçi nələrə diqqət etməlidir?\nBir çox istedadlı musiqiçilər on illərdir ki, gələcəyə ümidli olmadıqlarına görə ya musiqini buraxırlar, ya da ifalarını kütləyə təqdim etməyə cəsarət etmirlər. Səbəbini soruşduqda isə maddi problemlərlə üzləşdiklərini deyirlər. Bu gün Bakıda fəaliyyət göstərən yaxşı bir küçə musiqiçisi əldə etdiyi gəlirlə müəyyən bir studiyaya yaxınlaşaraq, mahnı yazdırıb internet məkanına yerləşdirə bilər. Əgər küçə musiqiçisinin ifasının, arzularının fövqündə sənət dayanırsa, o, mütləq belə edəcək. Yox, əgər qarın doyurmaq dayanırsa, o musiqiçi elə küçə səviyyəsində də qalacaq. İnternetdə ifasının yayımlanması bir ifaçının dünyaya birbaşa olaraq çıxışı deməkdir. Yaxud da gözəl ifa olunan bir küçə musiqisi sonunda ifaçının hər hansı bir restoran, televiziya, radio menecerindən iş təklifi almasına səbəb ola bilər ki. bununla da o, küçənin soyuğunu, komfortlu bir məkana dəyişə bilər. Axı niyə də olmasın?....\nKüçə musiqiçisinin uğur qazanması üçün zaman və məkandan düzgün istifadə bacarığı olmalıdır. Əhalinin mütamadi olaraq hərəkət etdiyi məkan, həmin məkanlarda hansı saatlarda əhalinin sıxlaşması və seçəcəyi düzgün repertuar, küçə musiqiçisinə gözlədiyindən daha çox gəlir gətirə bilər...\nMənim istedadlı qəhrəmanlarım...\nKüçə musiqisi haqqında onlardan müsahibə almağımı söylədiyim zaman əksər küçə musiqiçiləri buna razılıq vermədilər... Səbəb kimi isə polisi göstərdilər... Canları sağ olsun...\nMüsahibə almaq niyyətində olduğumu bilənlər arasında hətta məni axıra kimi dinləməyib, alətləri çantaya qoyub məkandan qaçanlar da oldu. Küçə musiqiçilərinin məhdud dünyagörüşləri, bəsit düşüncələri məni bu sənətin təbliğində maraqlı biri olaraq çox üzdü. Bu kimi musiqiçiləri görəndə dedim ki, vaxtilə küçələrdə döyülən, lakin yenə də uğurlu musiqisini təbliğ edən fədakar sənətçilərin ruhu bizi bağışlasın...\nHaqqında danışacağım qəhrəmanlardan da bəziləri müsahibə vermək istəmirdilər. Mən onlara bu sənətin böyüklüyü, küçə musiqisinin uğurlu təbliği, bu amilin onları böyük sənətə aparan ən başlıca yol olduğunu izah etdikdən sonra danışmağa razılaşdılar. Hətta şəkil çəkdirməyə belə razı oldular. Bəziləri alət qutsunu belə nümayiş etdirməkdən çəkinmədi.\nHaqqında danışacağım küçə musiqiçiləri Bakının Nizami və Nəsimi küçələrində, həmçinin buradakı keçidlərdə fəaliyyət göstərirlər.\nTeymur və Tural adlı gənclər gitara və tarı sintez edərək bir ilə yaxındır ki, küçə musiqisi ilə məşğuldurlar. Cütlük keçidin yuxarı hissəsində dayanaraq musiqi ifa edir. Öncələr tək olaraq küçə musiqisi ilə məşqul olan Teymur birlikdə ifanın onlara daha çox gəlir gətirdiyini söyləyir. Əlavə olaraq bir kursda gitara dərsləri verən Teymur, küçə musiqisindəki gəlirindən razı olduğunu dyir. Teymurun heç bir musiqi təhsili olmasa da, Tural Zabratda 1 saylı musiqi məktəbində və Şuşa musiqi kollecində tar üzrə təhsil alıb. Ən böyük arzusu bu sənəti davam etdirmək və Konservatoriyada tar üzrə ali təhsil almaqdır. Musiqi hər iki gəncin həyatının ayrılmaz hissəsidir. Gün ərzində 3 saat küçə musiqisi ilə məşğul olan gənclər fəaliyyətləri ərzində bir çox məşhurlarla qarşılaşdıqlarını və onlardan da xeyir-dua aldıqlarını söylədilər. Məşhur tarzən Ramiz Quliyevin ayaq saxlayaraq Turalın tarda ifasını dinləməsi sonra pul ataraq ona uğurlar arzu etməsi, bu küçə musiqiçisinin həyatının ən unudulmaz günlərindən biri olub.\nbir neçə dəfə baş nazirin hazırkı müavini Hacıbala Abutalıbovla qarşılaşdıqlarını söyləyən gənclər onun da dayanaraq musiqiyə qulaq asmasını və yaxınlaşıb münasibət bildirməsini sevinclə xatırlayırlar. Bəzi restoranlardan iş təklifi aldıqlarını söyləyən gənclər küçə musiqisinin onlara restoranların təklif etdikləri məbləğdən daha çox gəlir gətirdiyini söylədilər.\nİsmixan adlı digər gənc isə keçidin içərisində tar ifa edir. Ali təhsil müəsisələrindən birində təhsil alan İsmixan küçə musiqisinə maddi problemlərlə əlaqədar başlayıb. Mərdəkanda 5 illik musiqi məktəbində aldığı təhsil ona qarşılaşdığı işsizlikdən asan çıxış yolu tapmağa kömək edib. Küçə musiqisindən qazandığı gəlirin onun gündəlik xərclərini ancaq qarşıladığını söyləyən İsmixana fəaliyyətində uğurlar arzu edib ondan ayrıldım.\n"Torqovıy”da gitara ifa edən Elnur da küçə musiqisinə maddi ehtiyacdan başladığını bildirdi. Ətrafına xeyli sayda turist toplaması bəlkə də Elnurun kifayət qədər səmimi və şux ifası ilə bağlı idi. Gitaraya toxunanda hər şeyi unutduğunu söyləyən Elnur bildirdi ki çalmağı özü öyrənib. Bu sahədə heç kimdən dərs almayıb. Müşahidəm əsasında dərs almış bəzi musiqiçilərdən daha yaxşı ifa etdiyini əminliklə söyləyə biləcəyim Elnur da bir neçə yerdən iş təklifi alıb... Amma küçə musiqisinə "xəyanət” etməyib...\nSonda qeyd etmək istərdim ki, Bakıda küçə musiqisinin inkişafı haqqında fikirləşməyə dəyər...


09/07/2020 [19:12] - Gündəm - ( 2552 dəfə baxılıb)\nArzu Nağıyev: “Dövlətimizin məqsədi bəşəriyyətin bu mübarizədən mümkün qədər az itki ilə çıxmasına nail olmaqdır”\nBu gün Rusiya XİN-i prezident İlham Əliyevin koronavirusla birgə mübarizənin müzakirəsi məqsədi ilə BMT Baş Assambleyasının xüsusi sessiyasının çağırılması təklifini dəstəklədikləri ilə bağlı açıqlama verib. Xatırladaq ki, artıq dünyanın 130-dan çox dövlətinin bu təklifi dəstəklədiyi məlumdur.\nModerator.az-a açıqlamasında baş verənlərə münasibət bildirən millət vəkili Arzu Nağıyev Azərbaycanın koronavirusa qarşı mübarizə mqəsədi ilə beynəlxalq miqyasda mühüm addımlar atdığına diqqət çəkdi:\n“Azərbaycan bu proseslər fonunda dünyəvi bir dövlət olduğunu, pandemiyanın qarşısını almaq üçün birgə tədbirlərə xüsusi önəm verdiyi göstərdi. Ölkəmiz ÜST-ə 10 milyon dollar məbləğində ianə verdi. Azərbaycan 30-a yaxın dövlətə də yardım göstərdi. Bu, o deməkdir ki, Azərbaycan bütün dünyada pandemiyaya qarşı mübarizədə iştirak edir və çalışır ki, bəşəriyyət bu mübarizədən mümkün qədər az itki ilə çıxsın. Bütün bunlar Azərbaycanın bəşəriyyətə verdiyi mühüm töhfədir.\n130 dövlətin Azərbaycanın təklifini dəstəkləməsi də çox mühüm məsələdir. Məsələnin texniki və logistik tərəflərini də Azərbaycan tərəfi öz üzərinə götürüb. Bu, logistika və texnologiyanın ölkəmizdəki sürətlin inkişafından xəbər verir.\nDünya dövlətlərinin təcrübəsinin öyrənilməsi Azərbaycan üçün də mühüm əhəmiyyət kəsb edən bir məsələdir. Düşünürəm ki, Rusiyanın Azərbaycanın təklifini dəstəkləməsi odluqca önəmlidir. Rusiya BMT-nin Təhlükəsizlik Şurasının daimi üzvüdür və bütün dünyada böyük nüfuza malikdir. Əminəm ki, Təhlükəsizlik Şurasının digər üzvləri də Azərbaycanın təklifini dəstəkləyəcək və pandemiyaya qarşı birgə mübarizənin sürətləndirilməsi istiqamətində yeni qərarların qəbuluna nail olunacaq”.


Ermənilər indi də ABŞ Dövlət Departamentini QINAYIR - HAQLI.AZ\nEv GÜNDƏM Ermənilər indi də ABŞ Dövlət Departamentini QINAYIR\nAmerika Erməniləri Milli Komitəsi absurd formada ABŞ Dövlət Departamentini ABŞ-Ermənistan regional və ikitərəfli siyasətindəki sistemli uğursuzluqlarını araşdırmağa çağırıb.\nHaqlı.az xəbər verir ki, bu barədə Ermənistanın “Aysor” nəşri məlumat yayıb.\nTəşkilatın sədri Raffi Qambaryan Senatın Xarici Əlaqələr Komitəsinin sədri Robert Menendezə, Konqresin Nümayəndələr Palatasının Xarici Əlaqələr Komitəsinin rəhbəri Qreq Meeksə və Nümayəndələr Palatasının digər üzvlərinə yazdığı məktubda bildirib ki, Ermənistanın suveren əraziləri Azərbaycanın işğal altında (!) qalmaqda davam edir.\nTəşkilat, Türkiyənin pilotsuz uçuş aparatlarında ABŞ-da istehsal olunan hissələrin tapılmasından da narazıdır.\nQambaryan ATƏT-in Minsk qrupunun Qarabağla bağlı sülh danışıqlarında diplomatik uğursuzluqlarına xüsusi diqqət çəkərək, bildirib ki, ABŞ-ın iştirakı ilə baş tutan uğursuzluq Türkiyənin bölgəyə cəlb edilməsinə səbəb olub.\nBədbəxt təşkilatın rəhbəri, məktubunun sonunda, “Ermənistan ərazisinin işğalına görə” Azərbaycan rəhbərlərinin məsuliyyətə cəlb edilməsini xahiş edib.\nƏvvəlki məqaləTopçubaşovun nəvəsi vəfat edib\nNövbəti məqalədəOrdumuzun Zəngəzura girmək hüququ yaranır